ପୁରୀଃ ଶାନ୍ତିଶୃଙ୍ଖଳାର ସହ ରଥଯାତ୍ରା ସାରିବା ପାଇଁ ପୁରୀରେ ବ୍ୟାପକ ବନ୍ଦୋବସ୍ତ କରାଯାଇଛି। ସୁରକ୍ଷାରେ ୧୪୦ ପ୍ଲାଟୁନ୍ ଫୋର୍ସ ମୁତୟନ ହୋଇଥିବା ବେଳେ ଶୃଙ୍ଖଳିତ ଟ୍ରାଫିକ୍ ବ୍ୟବସ୍ଥା ଉପରେ ମଧ୍ୟ ବିଶେଷ ଧ୍ୟାନ ଦିଆଯାଇଛି ।
ବିଶ୍ୱପ୍ରସିଦ୍ଧ ଘୋଷଯାତ୍ରା ପାଇଁ ସୁରକ୍ଷାକର୍ମୀଙ୍କର ସାରା ପୁରୀ ସହର ଉପରେ ଛଞ୍ଚାଣ ଆଖି ରହିଛି। ସମୁଦ୍ର ଉପରେ କୋଷ୍ଟ୍ଗାର୍ଡର ସ୍ୱତନ୍ତ୍ର ବିମାନ ପଇଁତରା ମାରୁଛି । ବଡ଼ଦାଣ୍ଡ ଓ ଶ୍ରୀମନ୍ଦିର ଆଖପାଖ ଅଞ୍ଚଳ ଉପରେ ଚକ୍କର କାଟୁଛି ହେଲିକପ୍ଟର । ରେଳଷ୍ଟେସନ୍, ବସ୍ଷ୍ଟାଣ୍ଡ ଭଳି ସହରର ସବୁ ପ୍ରବେଶ ପଥରେ ବି କଡ଼ା ସୁରକ୍ଷା ବ୍ୟବସ୍ଥା। ଚାରିଆଡ଼େ ଛାଇ ଯାଇଛନ୍ତି ପୁଲିସ ଆଉ କେନ୍ଦ୍ରୀୟ ଫୋର୍ସ। ତନ୍ନତନ୍ନ ତନଖି ମଧ୍ୟ ଚାଲିଛି।
ପୁରୀ ସହରକୁ ତିନିଟି ଡିଭିଜିନ୍ରେ ବିଭକ୍ତ କରାଯାଇ ଯାନବାହନ ପ୍ରବେଶ ଓ ପ୍ରସ୍ଥାନ ଉପରେ କଟକଣା ଲାଗୁ କରାଯାଇଛି । ପ୍ରତି ଡିଭିଜନ୍ ଦାୟିତ୍ୱରେ ଜଣେ ଜଣେ ଏସ୍ପି ଓ କମାଣ୍ଡାଣ୍ଟ ପାହ୍ୟାର ଅଧିକାରୀଙ୍କୁ ନିୟୋଜିତ କରାଯାଇଛି। ସହରକୁ ଆସୁଥିବା ସମସ୍ତ ଯାନବାହନ ଚଳାଚଳ ଉପରେ କଟକଣା ଲାଗୁ କରାଯାଇଛି।
ଭୁବନେଶ୍ୱରରୁ ଆସୁଥିବା ଚାରିଚକିଆ ଗାଡ଼ି ମାଳତୀପାଟପୁର ରେଲେଓ୍ୱ ଓଭରବ୍ରିଜ୍ ଦେଇ ତାଳବଣିଆ ପାର୍କିଂ ସ୍ଥାନରେ ରହିବେ ଆଉ କେନ୍ଦ୍ରୀୟ ବିଦ୍ୟାଳୟ ଓ ବୀରହରେକୃଷ୍ଣପୁର ଦେଇ ଫେରିବେ। ବ୍ରହ୍ମଗିରି ପଟୁ ଆସୁଥିବା ସମସ୍ତ ଗାଡ଼ି ମଙ୍ଗଳାଘାଟ ନିକଟରେ ପାର୍କିଂ କରିବେ । ସେହିଭଳି କୋଣାର୍କରୁ ଆସୁଥିବା ଗାଡ଼ି ତାଳବଣିଆରେ ପାର୍କିଂ କରିବେ। ବାଇକ୍ ପାର୍କିଂ ପାଇଁ ମଧ୍ୟ ସ୍ଥାନ ଚିହ୍ନଟ ହୋଇଛି ।
ସେହିପରି ମାଳତିପାଟପୁର ଏବଂ ତାଳବଣିଆରୁ ଯାତ୍ରୀଙ୍କୁ ବଡ଼ଦାଣ୍ଡ ନେବା ଆଣିବା କରିବା ପାଇଁ ୩୫ଟି ବସ୍ର ବ୍ୟବସ୍ଥା କରାଯାଇଛି।
